Tove Videbæk (KRF), 2000-03-22:
Der er ti punkter, og jeg vil egentlig gerne grundlæggende opfatte disse punkter positivt.
Vedrørende punkt 1 om en ansvarlighedskampagne over for alle nybagte forældre vil jeg gerne tilføje, at det ville være utrolig positivt, om man i alle kommuner kunne tilbyde kurser, altså ikke kampagner, men kurser til nybagte og unge forældre om, hvad det vil sige at være forældre, at være familie, for alt for mange unge og nybagte forældre vil utrolig gerne være ansvarlige og gode forældre, men de ved måske ikke, hvordan man gør det.
Socialudvalget var i Norge i januar måned, og her fortalte man faktisk, at man netop havde igangsat rådgivningskurser til par og forældre i alle fylker i Norge, og folk i Norge står simpelt hen i kø på ventelister for at tage disse kurser, der indeholder rådgivning om det at være par og om det at være forældre.
I nogle kommuner i Danmark har vi allerede sådanne kurser, men de burde faktisk være tilgængelige i alle kommuner.
Punkt 2: Barselorloven forlænges til 12 måneder.
Ja tak!
Det er næsten som et forslag, der er tænkt i hjertet af Kristeligt Folkeparti.
I bemærkningerne til forslaget står der, at Danmark er et uland, når det gælder barselorlov.
I Danmark har forældre efter fødslen ret til orlov fra arbejdet i tilsammen 24 uger, mens forældre i Norge tilsammen har ret til 12 måneders orlov efter fødslen, og i Sverige har begge forældre ret til at holde orlov, til barnet er 1½ år.
Alle ved jo, at det første år er vitalt for ethvert barns udvikling, og derfor bør det gøres lettere for danske småbørnsforældre at være mere sammen med deres børn.
I Kristeligt Folkeparti mener vi, at også vores forslag om ret til deltid til småbørnsforældre, om, at pengene følger barnet, og om ret til deltidspasning i alle kommuner ville gavne de små.
Det fører mig over til punkt 3 om betaling i forhold til den tid, barnet opholder sig i institutionen.
Det forslag passer egentlig fint ind i Kristeligt Folkepartis forslag om deltidspasning i alle kommuner.
Pædagogisk Medhjælperforbund satte i 1999 en undersøgelse i gang i kommunerne.
Man spurgte 258 kommuner.
I 74 kommuner var der absolut ingen mulighed
for deltid, mens der i andre kommuner var en del forskellig fleksibilitet.
I aftalen om kommunernes økonomi nævnes det, at der skal nedsættes et fælles udvalg til at undersøge mulighederne for mere fleksibilitet og betalingssystemer, hvor benyttelsesgrad og betaling i større grad knyttes sammen.
Det fremgår dog desværre af en rapport fra Pædagogisk Medhjælperforbund, som hedder »På vej mod pasningsgaranti, om ventelister og fleksibilitet 1999«, at dette udvalg endnu ikke er kommet rigtigt i gang med sit arbejde, men som det ses, er spørgsmålet indtil videre sat på dagsordenen.
Jeg kan da spørge ministeren, om han kan bekræfte, at udvalget endnu ikke er kommet i gang, eller om det er kommet i gang med sit arbejde, og hvilken tidsplan der ligger for dette udvalgs arbejde.
Punkt 4 synes jeg er et rigtig sødt forslag.
Jeg synes nærmest, at sætningen burde være slået op på døren til klædeskabet, på spejlet eller på køleskabsdøren med en magnet, men på et giroindbetalingskort synes jeg nok ikke at den hører hjemme.
Punkt 5 er jeg uenig i.
Punkt 6: Jeg har det indtryk, at nutidens forældre er meget ansvarlige, og at de er så ansvarlige, at det tenderer til det nervøse.
De ringer oftere til lægen end tidligere tiders forældre og gør alt, hvad de overhovedet kan, for at gøre alting rigtigt, men ofte ved de for lidt om, hvad det vil sige at være ansvarlige forældre, og derfor bør vi have disse kurser i gang for unge og nybagte forældre i alle kommuner.
Hvorfor er det nu, de her børn er så adfærdsvanskelige eller vanskelige i det hele taget? Hvad sker der hjemme hos dem?
Er forældrene alkoholikere og misbrugere?
Har faderen mistet jobbet?
Er moderen enlig og studerende?
Bliver de seksuelt misbrugt?
Er der andre problemer i hjemmet?
Jeg synes, at i stedet for at fjerne børnene fra klassen bør vi i langt højere grad være opmærksomme på disse børn og hjælpe dem med at få løst eventuelle problemer eller konflikter.
Punkt 8 vedrørende de ressourcestærke forældre osv., der forsømmer forældreansvaret, er jeg ikke enig i.
Punkt 9: Alle planer og forsøg med den såkaldte helheds- eller heldagsskole stoppes øjeblikkeligt.
Det er jeg enig i, hvis man dermed mener nye forsøg, for dem er der nok af i forvejen.
Punkt 10 om straf til forældre er jeg uenig i.
Det er et rigtigt godt initiativ, synes jeg, og vi ser positivt på det, men nogle punkter er vi ikke enige i, og derfor kan vi ikke støtte forslaget som helhed.